|  |
| --- |
| ΕΕΓΛΩ 361 ΕΙΔΙΚΑ ΘΕΜΑΤΑ ΓΛΩΣΣΟΛΟΓΙΑΣ |
| Οδηγίες εκπόνησης εργασίας |
| Διδάσκουσα: Πηνελόπη Καμπάκη Βουγιουκλή |

**ΠΡΟΣΟΧΗ!!!**

Η εργασία για το μάθημα ΕΕΓΛΩ361 είναι απαλλακτική. Οι φοιτητές και οι φοιτήτριες, που έχουν δηλώσει το μάθημα, Ειδικά Θέματα Γλωσσολογίας, καλούνται να επιλέξουν **ΜΙΑ** από τις παρακάτω εργασίες, οι οποίες αφορούν στις διαλέξεις που έγιναν στο πλαίσιο του μαθήματος.

Εφόσον διαβάσετε αναλυτικά τις οδηγίες της κάθε εργασίας, θα επιλέξετε **ΜΙΑ** και θα επικοινωνήσετε με την εκάστοτε διδάσκουσα (Π. Μαμούκαρη ή Χ.Δούρου)

1η ΕΡΓΑΣΙΑ : ΣΤΡΑΤΗΓΙΚΕΣ ΓΛΩΣΣΙΚΗΣ ΕΚΜΑΘΗΣΗΣ Ερωτηματολόγιο

Τα παρακάτω αφορούν αυτούς που θα επιλέξουν εργασίες σχετικά με τη διερεύνηση των στρατηγικών. Θεωρώ ότι μάλλον δεν είναι εφικτή η ποσοτική ανάλυση, καθώς δεν θα μπορέσετε να έχετε βοήθεια στα στατιστικά. Έτσι λοιπόν, η ποιοτική ανάλυση είναι πιο ρεαλιστική, ώστε να παρατηρήσετε και να προσπαθήσετε να ερμηνεύσετε τις απαντήσεις των πληροφορητών σας.

Η διαδικασία αφορά 2 ερευνητές , που θα υλοποιήσουν 2 συνεντεύξεις για να συγγράψουν μία κοινή εργασία. Αναλαμβάνοντας 1 κοινή εργασία ανά 2, ο καθένας θα αναλάβει μία συνέντευξη:

* Δίνετε το ερωτηματολόγιο σε 2 πληροφορητές από την ίδια ηλικιακή ομάδα (πχ. φοιτητές, 18-26 χρονών).
* Απαντούν «κόβοντας» τη μπάρα, τοποθετώντας μία γραμμή πάνω στην μπάρα ( **/**, back slash).
* Σας στέλνουν πίσω συνημμένο το ερωτηματολόγιο αφού το απαντήσουν.
* Μετράτε με χάρακα τα εκατοστά μέχρι το σημείο που έβαλαν τη γραμμή στην μπάρα.
* Έχοντας πλέον αριθμό ως απάντηση σε κάθε ερώτημα, συγκρίνετε τη συμφωνία ή ασυνέπεια ανάμεσα στο πόσο συχνά χρησιμοποιούν μια στρατηγική και στο πόσο θεωρούν ότι τους βοηθάει (συχνότητα και σιγουριά).

Πχ. Ερώτηση 1= χρήση στρατηγικής, Ερώτηση 2=σιγουριά, βεβαιότητα

1. **Όταν μαθαίνω κάτι καινούριο στ’ αγγλικά προσπαθώ να το συνδυάσω με αυτά που ήδη γνωρίζω.**
2. Νομίζω ότι με βοηθάει όταν μαθαίνω κάτι καινούριο στ’ αγγλικά να προσπαθώ να το συνδυάσω με αυτά που ήδη γνωρίζω.

Η εργασία σας θα περιλαμβάνει Α΄ και Β΄μέρος.

* Στο Α΄μέρος θα αναφερθείτε στο θεωρητικό πλαίσιο: Τι είναι α)στρατηγικές, β)η σιγουριά/βεβαιότητα που διερευνούμε (θα σταλεί η σχετική βιβλιογραφία (άρθρα, εργασίες κλπ) σε αυτούς που θα δηλώσουν καθώς και θα υπάρχει συνεχής επικοινωνία μέσω mail.
* Στο Β΄μέρος θα αναφερθείτε στα εργαλεία που χρησιμοποιήσατε: α)το ερωτηματολόγιο SILL, β)τη ράβδο Βουγιουκλή & Βουγιουκλή, κατόπιν γ)στη μεθοδολογία που εφαρμόσατε, δ)στους πληροφορητές σας, ε)στις απαντήσεις που πήρατε, στ)θα σχολιάσετε τις απαντήσεις προσπαθώντας να τις εξηγήσετε, θα αναφερθείτε σε τυχόν προβλήματα που προέκυψαν, και ίσως θα προτείνετε μελλοντική έρευνα.

**ΣΥΖΗΤΗΣΗ**

Στο κεφάλαιο της συζήτησης, όταν αναφερθείτε στα αποτελέσματα / απαντήσεις των πληροφορητών, θα εντοπίσετε:

* σε ποιες στρατηγικές απαντούν περίπου στο ίδιο σημείο της ράβδου (δηλ.έχουν περίπου την ίδια απάντηση και στο πόσο συχνά χρησιμοποιούν τη στρατηγική και στο πόσο σίγουροι είναι ότι τους βοηθάει. Πχ. και στα 2 ερωτήματα ελάχιστα?, πάρα πολύ?, μέτρια?)
* Σε ποιές στρατηγικές δηλώνουν ότι τις χρησιμοποιούν (δηλ.μεγάλη χρήση) αλλά θεωρούν ότι δεν τους βοηθάνε.
* Σε ποιες στρατηγικές δηλώνουν ότι δεν τις χρησιμοποιούν αλλά πιστεύουν ότι θα τους βοηθούσαν εάν τις χρησιμοποιούσαν.

**ΥΠΕΝΘΥΜΙΣΗ**

* Η ράβδος έχει κατώτερη τιμή **0** και ανώτερη **6.2** .
* Χρησιμοποιούμε το 29άρι SILL.
* Η εργασία θα πρέπει να είναι 6-10 σελίδες.
* Οι απαντήσεις του πληροφορητή καλό θα ήταν να ηχογραφούνται (αφού τον ενημερώσετε) πχ. στο κινητό σας ή με λήψη βίντεο στο messenger, ώστε να καταγραφεί αν προκύψει κάποιο ερώτημα / παρατήρηση.

(Για το λόγο αυτό καλό θα ήταν να χρησιμοποιηθεί μαζί με το κινητό ίσως και Messenger/What’s up/Viber, ώστε να υπάρχει και οπτική επαφή και οι απαντήσεις να δίνονται σε πραγματικό χρόνο, σαν να γινόταν συνέντευξη δια ζώσης.)

* Χρησιμοποιείστε Times New Roman/12, διάστιχο 1,5.

Τα ερωτηματολόγια – SILL 29 θα σταλούν σε όσους δηλώσουν μέσω του ηλεκτρονικού ταχυδρομείου.

 Για όποια διευκρίνιση, απορία ή υποστηρικτικό υλικό στο: pmamouka@helit.duth.gr

**Καλό Πάσχα**

**Πέρσα Μαμούκαρη**

2η ΕΡΓΑΣΙΑ: ΣΤΡΑΤΗΓΙΚΕΣ ΧΡΗΣΗΣ ΛΕΞΙΚΟΥ ΣΤΗΝ ΕΚΠΑΙΔΕΥΣΗ

Αγαπητοί μου φοιτητές και φοιτήτριες,

Όπως θα θυμόσαστε, στην πρώτη διάλεξη (1/4/2020) αναφέρθηκα στον τρόπο με τον οποίο ο κάθε φυσικός ομιλητής ορίζει τις λέξεις, πως διαμορφώνεται ο ορισμός ανάλογα με την ηλικία και ποιοι άλλοι παράγοντες συμβάλλουν στην παραγωγή τυπικών ορισμών (θεωρητικό μέρος). Στη δεύτερη διάλεξη (8/4/2020), μιλήσαμε για στρατηγικές χρήσης λεξικού στην εκπαίδευση. Από τη δεύτερη διάλεξη, λοιπόν, αντλείται και το θέμα της εργασίας. Πιο συγκεκριμένα, θα ήθελα:

Α) να σχεδιάσετε δραστηριότητες-ασκήσεις, που να αφορούν στη χρήση του λεξικού στην εκπαίδευση.

Β) οι εργασίες να είναι ατομικές **ή** ομαδικές (μέχρι 2 άτομα). **Αν η εργασία είναι ατομική**, καλείστε να σχεδιάσετε 4 διαφορετικές δραστηριότητες (π.χ. μία δραστηριότητα αλφαβήτισης, μία δραστηριότητα ορθογραφίας, μία δραστηριότητα σημασιολογίας και μία παραγωγής ορισμού). **Αν η εργασία είναι ομαδική** καλείστε να σχεδιάσετε 8 δραστηριότητες, είτε διαφορετικές είτε δύο από κάθε κατηγορία.

**Η κάθε δραστηριότητα θα αξιολογείται με 2.5 βαθμούς.**

Για κάθε ατομική εργασία, το αρχείο doc που θα μου παραδοθεί δεν θα ξεπερνάει τις 6 σελίδες. Αναλυτικά:

1η σελίδα : Πανεπιστήμιο, Σχολή, Τμήμα, θέμα εργασίας (Στρατηγικές χρήσης λεξικού στην εκπαίδευση), Όνομα, ΑΕΜ.

2η – 5η σελίδα: σε κάθε σελίδα να περιγράφετε αναλυτικά την κάθε δραστηριότητα, τον στόχο και τη βαθμίδα εκπαίδευσης στην οποία απευθύνεστε.

6η σελίδα: ενδεικτική βιβλιογραφία που χρησιμοποιήσατε.

Για κάθε ομαδική εργασία, το αρχείο doc που θα μου παραδοθεί δεν θα ξεπερνάει τις 10 σελίδες. Αναλυτικά:

1η σελίδα : Πανεπιστήμιο, Σχολή, Τμήμα, θέμα εργασίας (Στρατηγικές χρήσης λεξικού στην εκπαίδευση), Όνομα, ΑΕΜ.

2η – 9η σελίδα: σε κάθε σελίδα να περιγράφετε αναλυτικά την κάθε δραστηριότητα, τον στόχο και τη βαθμίδα εκπαίδευσης στην οποία απευθύνεστε.

10η σελίδα: ενδεικτική βιβλιογραφία που χρησιμοποιήσατε.

Το ppt που προβλήθηκε στο μάθημα με θέμα τις στρατηγικές χρήσης λεξικού είναι αρκετά βοηθητικό και μπορείτε να αντλήσετε υλικό. Φυσικά, μπορώ να σας δώσω και πρόσθετη βιβλιογραφία.

Για όποιες απορίες, είμαι στη διάθεσή σας

Χρύσα Δούρου

e-mail: chdouro@helit.duth.gr

Διδάσκουσα 407/80